[Foto’s] ‘My Father’s War’: dis oorlog tussen pa en seunStian Bam, Erica Wessels en Edwin van der Walt. Foto: Verskaf My Father’s War, ŉ drama in Afrikaans en Engels wat fokus op die gebroke verhouding tussen ŉ pa en sy rebelse tienerseun, word later vanjaar landwyd in teaters vrygestel. Die fliek speel af in 2003 en vertel van die verhouding tussen die 19-jarige Dap Smit (Edwin van der Walt), wat konstant baklei met sy pa, Dawid (Stian Bam), ŉ veteraan van die Grensoorlog. Die mans kan oor niks saamstem nie en daar is min hoop op versoening. Dawid se vrou, Karina (Erica Wessels), is in die middel van hul worsteling vasgevang. Dinge verander egter drasties toe Dap een aand droom hy is ŉ soldaat tydens die Grensoorlog in die 1980’s. In die droom ontmoet hy sy pa op sy ouderdom en hierdie drome verander sy persepsie van sy pa en sy lewe heeltemal. Peter Lamberti, vervaardiger en Craig Gardner, skrywer en regisseur, sê die grootste uitdaging van die fliek was om die tema van ŉ gebroke verhouding met die Grensoorlog te kombineer en ŉ generasiegaping tussen ŉ pa en sy seun te oorkom aangesien die oorlog feitlik dertig jaar gelede plaasgevind het. “Elke droom is geskep om die ontvouende storie te onthul. Dus is daar nie enige ongeoorloofde vegtonele nie. Die oorlogsdrome is eerder mikrokosmosse van ware gebeure, wat by fiksie aansluit om óf die karakters óf die storielyn te bevorder – klein ‘mini-stories’ – binne die groter verhaal,” het Craig gesê. Hy vertel ook die oorlog in die fliek is as ŉ kreatiewe instrument gebruik om die storie van die pa en seun tot ŉ uitkoms te dryf. “Ons het met opset nie ŉ morele standpunt oor die konflik self gelewer nie. Hierdie is nie ŉ Grensoorlog-rolprent nie – dit is ŉ verhoudingsdrama, wat die kern van feitlik elke suksesvolle fliek is. My Father’s War fokus op die gebroke verhouding tussen ŉ pa en sy seun.” Craig en Lamberti sê hulle wil ŉ wye gehoor bereik met die fliek. “Dit sal hopelik ŉ katarsis te wees wat herinneringe oproep, spoke wegdryf en help om meer begrip te skep, selfs by diegene wat niks met die oorlog te doen gehad het nie. Enige ouer en kind sal op ŉ persoonlike vlak hierby aanklank kan vind.” Ander akteurs sluit in Neels Clasen, Hannes Muller, Meren Reddy, Fumini Shulubana, Jai’prakesh Shewram en David Rees. My Father’s War begin op 5 Augustus 2016 landwyd in fliekteaters draai.